Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov, Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh poslancov Národnej rady Slovenskej republiky Petra Pellegriniho, Miroslava Číža a Jany Laššákovej na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (parlamentná tlač 1677).

Ministerstvo spravodlivosti Slovenskej republiky k predloženému poslaneckému návrhu zákona uvádza:

V š e o b e c n e

Účelom predloženého návrhu novelizácie ústavného zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (ďalej „ústavný zákon“) je podľa predkladateľov potreba reagovať na prijatie právnych úprav, ktoré majú dopad na tento ústavný zákona, ako aj potreba riešiť viacero problémov, ktoré vyplynuli najmä z praxe Výboru Národnej rady Slovenskej republiky pre nezlučiteľnosť funkcií a z judikatúry Ústavného súdu Slovenskej republiky. 

S t a n o v i s k o

Ministerstvo spravodlivosti Slovenskej republiky zaujíma k predloženému poslaneckému návrhu nasledovné stanovisko:

Ministerstvo spravodlivosti Slovenskej republiky sa vo všeobecnosti stotožňuje so snahou reflektovať ustálenú aplikačnú prax a judikatúru súdov v dikcii jednotlivých právnych predpisov, najmä ak predmetný prístup prispeje k odstráneniu výkladových a aplikačných nejasností a právnej neistoty spätej s viacerými do úvahy prichádzajúcimi výkladovými prístupmi. 

Navrhované zmeny rozširujú okruh verejných funkcionárov s ohľadom na doterajšie zmeny v štruktúre orgánov verejnej moci, ako i na potrebu sprísnenia ochrany verejného záujmu na širší počet verejných funkcionárov, ktorí spravujú  štátny majetok a verejné financie. Rad zmien je podľa predkladateľov zameraný najmä na procedurálne otázky v konaní o ochrane verejného záujmu, ale i na precíznejšie vykazovanie majetku verejných funkcionárov, a to najmä s ohľadom na ich štruktúru a úplnosť oznámení verejných funkcionárov podľa čl. 7 ústavného zákona. 

Vo vyššie uvedenom zmysle sa Ministerstvo spravodlivosti Slovenskej republiky stotožňuje s iniciatívou predkladateľov, ktorí reagujú na nevyhnutné potreby aplikačnej praxe, avšak nemenia podstatu ústavného zákona.

Z hľadiska vecného a legislatívno-technického spracovania predmetného návrhu zákona Ministerstvo spravodlivosti Slovenskej republiky uplatňuje k tomuto návrhu nasledovné pripomienky:

K Čl. I, bod 1, čl. 2 ods. 1 písm. ab)
V čl. 2 ods. 1 písm. ab) odporúčame slová „obce, vyššieho územného celku“ nahradiť slovami „osôb zastupujúcich obec alebo vyšší územný celok v orgánoch právnických osôb s majetkovou účasťou obce alebo vyššieho územného celku“. Rovnako odporúčame dikciu predmetného písmena štruktúrovať v závislosti od subjektu, t.j. vyčleniť v samostatnom ustanovení osoby zastupujúce štát v právnických osobách s majetkovou účasťou štátu a v samostatnom ustanovení osoby zastupujúce územnú samosprávu v právnických osobách s majetkovou účasťou územnej samosprávy.

K Čl. I, bod 1, čl. 2 ods. 1 písm. aj)
K Čl. I, bod 2, čl. 5 ods. 4 písm. b)
Odporúčame návrh upraviť v súvislosti s návrhom zrušenia Fondu národného majetku, ktoré je navrhnuté vo vládnom návrhu zákona o zrušení Fondu národného majetku Slovenskej republiky a o zmene a doplnení niektorých zákonov (parlamentná tlač 1697).

K Čl. I, bod 1, čl. 2 ods. 1 písm. am)
V čl. 2 ods. 1 navrhujeme nasledovné znenie písmena am): „am) riaditeľa Vojenského spravodajstva,“.

K Čl. I, bod 2, čl. 5 ods. 2 a 3
V odseku 2 odporúčame slovo „za“ nahradiť slovom „podľa“ a v odseku 3 nahradiť slovo „člnom“ slovom „členom“.

K Čl. I, bod 2, čl. 5 ods. 5
Odporúčame slová „do výšky“ nahradiť slovami „vo výške“.

K Čl. I, bod 4
Odporúčame znenie bodu 4 nahradiť znením: „4. V čl. 6 ods. 1 sa na konci pripájajú tieto slová: „alebo pred hlasovaním o tejto veci“.“. 

K Čl. I, bod 5, čl. 7 
Odporúčame dikciu ustanovenia a jeho odsekov v relevantných častiach zosúladiť s terminológiou právnych predpisov regulujúcich daňové povinnosti a režim zdaňovania podľa odporúčania Ministerstva financií SR.

K Čl. I, bod 5, čl. 7 ods. 1 písm. f)
Odporúčame zvážiť precizovanie dikcie s ohľadom na ustanovenie limitu 4.000 eur pre prípad kumulácie darov od viacerých darcov, keďže navrhovaná dikcia sa javí nejednoznačná.

K Čl. I, bod 5, čl. 7 ods. 2 
Odporúčame zvážiť zavedenie kumulácie, resp. podmienenej kumulácie navrhovaných príloh, keďže nie je možné vylúčiť potrebu priloženia oboch z nich.

K Čl. I, bod 5, čl. 7 ods. 6 písm. a) 
Odporúčame v čl. I bode 5 navrhovanom čl. 7 ods. 6 písm. a) slová „týmto spôsobom“ ako nadbytočné vypustiť. 

K Čl. I, bod 5, čl. 7 ods. 6 písm. a) až c)
V súvislosti s navrhovanou právnou úpravou odporúčame zvážiť potrebu súčasnej novelizácie právnych predpisov upravujúcich obecné zriadenie, právny režim mesta Košice a Bratislava a samosprávu vyšších územných celkov.

K Čl. I, bod 5, čl. 7 ods. 6 písm. b) 
Odporúčame dikciu písmena b) z legislatívno-technických dôvodov formulovať nasledovne: „b) poslanec mestského zastupiteľstva komisii mestského zastupiteľstva, poslanec zastupiteľstva mestských častí v Bratislave a Košiciach komisii miestneho zastupiteľstva. Členom komisie mestského zastupiteľstva môže byť iba poslanec mestského zastupiteľstva, členom komisie miestneho zastupiteľstva môže byť iba poslanec miestneho zastupiteľstva. Ak sú v mestskom zastupiteľstve alebo miestnom zastupiteľstve zástupcovia politických strán a politických hnutí alebo nezávislí poslanci, komisia je zložená z jedného zástupcu každej politickej strany alebo politického hnutia a jedného zástupcu nezávislých poslancov. Komisia mestského zastupiteľstva  alebo komisia miestneho zastupiteľstva musí mať aspoň troch členov; ak sa tento počet nedosiahne, doplní sa počet členov komisie o zástupcu politickej strany alebo politického hnutia s najvyšším počtom poslancov,“.

K Čl. I, bod 9, [(čl. 9 ods. 1 písm. a)] a bod 12 (čl. 9 ods. 12)
Odporúčame zvážiť právnu úpravu vo vzťahu k zástupcom obcí a vyšších územných celkov v spojení s navrhovaným znením v čl. I bode 1 navrhovanom čl. 2 ods. 1 písm. ab), keďže je na zváženie, či by sa na zástupcov obcí a vyšších územných celkov v právnických osobách zriadených subjektmi územnej samosprávy nemala vzťahovať obdobná úprava ako na volených funkcionárov územnej samosprávy (čl. 9 ods. 1 písm. b) a c) ústavného zákona), v prípade ktorých koná a rozhoduje príslušný orgán územnej samosprávy, pričom prípadná sankcia (výnos z pokuty) je príjmom samosprávy. 

K Čl. I, bod 11, čl. 9 ods. 8 a bod 12, čl. 9 ods. 10
Upozorňujeme na možnú kolíziu ustanovenia navrhovaného čl. 9 ods. 8 a čl. 9 ods. 10, keďže verejnému funkcionárovi sa umožňuje uložiť povinnosť napraviť nedostatky v zákonnej lehote a súčasne uložiť opakovane peňažnú pokutu. Odporúčame precizovaním vysporiadať vzťah oboch ustanovení, napríklad vypustením lehoty v čl. 9 ods. 8, prípadne preformulovaním ustanovenia čl. 9 ods. 10, a to v časti slov „a to za každých 180 dní od právoplatnosti rozhodnutia“, keďže tieto v kontexte navrhovanej dikcie nepôsobia výkladovo jednoznačne.

K Čl. I, body 11 až 13
Odporúčame prehodnotiť legislatívnu techniku použitú v novelizačných bodoch 11 až 13. Navrhujeme zvážiť spojenie novelizačných bodov 11 a 12 do jedného novelizačného bodu obsahujúceho zmenu odsekov čl. 9, ktoré nasledujú za sebou. V prípade vloženia nového odseku odporúčame legislatívnu úpravu riešiť samostatným novelizačným bodom. V znení novelizačného bodu 12 sa podľa jeho uvádzacej vety doterajšie odseky 9 až 12 v čl. 9 iba menia, ale nedopĺňajú. Z tohto dôvodu nemá opodstatnenie uvádzať na konci novelizačného bodu 12 poznámku o zmene označenia doterajších odsekov čl. 9. V nadväznosti na úpravu novelizačných bodov 11 a 12 odporúčame opätovne posúdiť označenie príslušného odseku v čl. 9, ktorý je predmetom zmeny v novelizačnom bode 13. V navrhovanom čl. 9 ods. 12 písm. e) odporúčame slová „podľa čl. 9 ods. 14“ nahradiť slovami „podľa odseku 14“. 

K Čl. I, bod 15, čl. 12b ods. 1 a 2 
Odporúčame v odseku 1 slová „pred 1. januárom 2016“ nahradiť slovami od 1 januára 2016“ a v odseku 2 slová „účinného pred 1. januárom 2016“ nahradiť slovami „účinného do 31. decembra 2015“. Pripomienka reaguje na charakter prechodných ustanovení a potrebu vysporiadať sa s navrhovanými substantívnymi zmenami. 

Súčasne odporúčame predkladateľom vysporiadať sa s pripomienkami, ktoré v medzirezortnom pripomienkovom konaní k stanovisku uplatnil Úrad vlády Slovenskej republiky a týkajú sa najmä režimu vykonateľnosti navrhovaných zmien ústavného zákona vo vzťahu k dosahu na štátnych zamestnancov. 

Z á v e r

Ministerstvo spravodlivosti Slovenskej republiky z vyššie uvedených dôvodov odporúča vláde Slovenskej republiky vysloviť   s ú h l a s   s predloženým návrhom poslancov Národnej rady Slovenskej republiky Petra Pellegriniho, Miroslava Číža a Jany Laššákovej na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z. (parlamentná tlač 1677).